ไทยรีประกันชีวิตชิมตลาดหุ้น
พร้อมเข้าระดมทุนในปีนี้รอคปภ.อนุมัติตลท.เผยส่วนใหญ่เมินเฉยแม้เป็นมหาชน
8 เม.ย. 2556

พร้อมเข้าระดมทุนในปีนี้รอคปภ.อนุมัติตลท.เผยส่วนใหญ่เมินเฉยแม้เป็นมหาชน
ประกันไม่สนเข้าระดมทุนในตลาดหุ้น เผยปีนี้มีแค่บริษัทเดียว 
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า บริษัทประกันวินาศภัยและบริษัทประกันชีวิตที่มีการแปลงสภาพเป็นบริษัทจำกัดมหาชน ยังมีความสนใจเข้าจดทะเบียนในตลาดหลักทรัพย์มีน้อยมาก โดยในปีนี้จะมีบริษัทประกันชีวิตเพียง 1 แห่งที่จะเข้าจดทะเบียน
“ขณะนี้เขาอยู่ระหว่างดำเนินการเตรียมข้อมูลต่างๆ อยู่ คาดว่าน่าจะยื่นแบบแสดงรายการข้อมูลได้ประมาณไตรมาส 2 ของปีนี้ จะทำให้มีบริษัทประกันชีวิตที่จดทะเบียนในตลาดหลักทรัพย์เพิ่มเป็น 3 บริษัท” นายชนิตร กล่าว
แหล่งข่าวจากบริษัทประกันชีวิต เปิดเผยว่า บริษัทที่เข้าจดทะเบียนได้ในปีนี้ คาดว่าจะเป็นบริษัท ไทยรีประกันชีวิต บริษัทลูกของบริษัท ไทยรับประกันภัยต่อ หรือไทยรี ซึ่งขณะนี้ได้ยื่นขอเพิ่มสัดส่วนการถือหุ้นของต่างชาติเป็น 100% ต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แล้ว เนื่องจากบริษัทแม่มีสัดส่วนผู้ถือหุ้นที่เป็นนักลงทุนต่างประเทศเกิน 49% จึงต้องให้ คปภ.อนุมัติ
สำหรับเหตุผลที่จะต้องนำบริษัท ไทยรีประกันชีวิต เข้าจะทะเบียนในตลาดหลักทรัพย์ เพื่อลดสัดส่วนการตั้งสำรองจากการกระจุกตัวของการลงทุนในบริษัทใดบริษัทหนึ่ง 100% เพราะตามเกณฑ์ คปภ. ให้ถือหุ้นในบริษัทใดบริษัทหนึ่งที่อยู่นอกตลาดหลักทรัพย์ได้ไม่เกิน 5% ของสินทรัพย์รวม ซึ่งบริษัท ไทยรับประกันภัยต่อ มีสินทรัพย์รวม 3.3 หมื่นล้านบาท ส่วนที่เกิน 5% จะต้องตั้งสำรอง 100% เช่น ถ้าเกิน 3,000 ล้านบาท จะต้องหาเงินมาตั้งสำรอง 3,000 ล้านบาท
ทั้งนี้ การเข้าตลาดหลักทรัพย์จะทำให้สามารถลงทุนได้เพิ่มขึ้นเป็น 15% และยังได้เงินสดจากการขายหุ้นจะทำให้เงินกองทุนของบริษัทเพิ่มขึ้นทันที
อย่างไรก็ตาม นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรี ไม่ขอออกความเห็นต่อเรื่องดังกล่าว
นายนที พานิชชีวะ ประธานเจ้าหน้าที่บริหารและกรรมการบริหาร บริษัท ไทยศรีประกันภัย เปิดเผยว่า สนใจที่จะนำบริษัทเข้าจดทะเบียนในตลาดหุ้น ซึ่งหลักทรัพย์ ซึ่งด้วยฐานะการเงิน และ ระบบการบริหารจัดการ เป็นไปตามเกณฑ์ที่ตลาดหลักทรัพย์กำหนด อย่างไรก็ตาม จะนำเรื่องนี้ขออนุมัติจากที่ประชุมผู้ถือหุ้นเร็วๆ นี้เพื่อสร้างความน่าเชื่อถือให้กับบริษัท และเป็นที่รู้จักของตลาดมากขึ้น หากที่ประชุมผู้ถือหุ้นเห็นชอบก็สามารถดำเนินการเข้าจดทะเบียนได้ทันที